Bez' zo peulvanoù (pe meinhir ma oc'h troet gant ar ger-se !) savet o-unan peurvuiañ e-kreiz neblec'h war a seblant. Tro-dro da vil anezhe a vefe c'hoazh hervez Charlez-Tangi ar Rouz (kartennaoueg istor Breizh, Skol Vreizh). Reoù all a c'hallit gwelet a-daou pe a-dri, ar pezh a vez anvet dija ur maeneg (pe ur regennad) simpl. Ha meinegoù-meur 'peus klevet kaoz dioute sur a-walc'h evel re vrudet  Karnag, ha n'eo ket karotez a vez kavet er parkeier du-hont ! Evit achuiñ ho peus taolet plê a zo un toullad all lakaet war wel a-gelc'h pe a-garrez hag a vez graet kromlec'hioù anezhe, dre fazi avat.